Diari Oficial de la Generalitat Valenciana


Sumari del DOGV 6941, del 11-01-2013 (2013/151)

ORDE 4/2012, de 21 de desembre, de la Conselleria de Benestar Social, per la qual es convoca la XVII Edició del Premi de Disseny de Cartells Commemoratius de la Celebració, l'any 2013, del 8 de Març, Dia Internacional de la Dona.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6941

Data del DOGV
:   11-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/151


Data del document
:   21-12-2012

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 4/2012, de 21 de desembre, de la Conselleria de Benestar Social, per la qual es convoca la XVII Edició del Premi de Disseny de Cartells Commemoratius de la Celebració, l'any 2013, del 8 de Març, Dia Internacional de la Dona. [2013/151]
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i evitar tots els obstacles que impedixen aconseguir una participació equilibrada de les dones i els hòmens en l'àmbit públic i privat.
Per a regular i fer efectiu el principi d'igualtat de dones i hòmens a la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens.
La Direcció General de Família i Dona de la Conselleria de Benestar Social és l'òrgan directiu al qual correspon, segons el Decret 99/2011, de 26 d'agost, del Consell, entre altres funcions, proposar l'elaboració d'estudis, programes, mesures i normes que tinguen com a objecte promoure l'exercici efectiu del dret constitucional d'igualtat, així com implantar i executar programes que tinguen com a objecte la promoció sociolaboral de les dones.
El 8 de març és símbol i referent de la lluita de les dones de tot el món per la igualtat real i efectiva de drets entre dones i hòmens.
La Direcció General de Família i Dona vol sumar-se a la celebració anual d'esta commemoració amb la promoció de diverses activitats, entre les quals es troba la convocatòria d'un concurs de disseny del cartell commemoratiu del Dia Internacional de la Dona.
En virtut de les facultats conferides pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de Família i Dona,
ORDENE
Article 1. Objecte
Es convoca la XVII Edició del Premi de Disseny de Cartells Commemoratius de la Celebració, l'any 2013, del 8 de Març, Dia Internacional de la Dona, i s'aproven les bases que en regiran la concessió, que s'inclouen com a annex I d'esta orde.
Article 2. Premis
Els premis consistiran en una placa i/o un diploma acreditatiu.
DISPOSICIONS FINALS
Primera. Autorització
S'autoritza la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, prenguen les mesures necessàries per al desplegament i l'aplicació d'esta orde.
Segona. Vigència
Esta orde entrarà en vigor l'endemà de la publicació en el Diari Oficial de la Comunitat Valenciana.
Tercera. Recursos
Tal com establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra esta orde, que esgota la via administrativa, es pot recórrer potestativament en reposició, o plantejar directament un recurs contenciós administratiu en els terminis i davant dels òrgans que s'indiquen a continuació:
a) El recurs de reposició s'ha d'interposar davant de qui exercisca la titularitat de la Conselleria de Benestar Social, en el termini d'un mes comptador des de l'endemà de la publicació.
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
València, 21 de desembre de 2012
La consellera de Benestar Social,
ASUNCIÓN SÁNCHEZ ZAPLANA.
ANNEX I
Bases
Primera. Objecte
Constituïx l'objecte d'estes bases regular el procediment de concessió, en la XVII edició, del Premi de Disseny de Cartells Commemoratius de la Celebració del 8 de Març, Dia Internacional de la Dona, corresponent a l'any 2013.
Segona. Participants
Hi poden participar les persones físiques, majors d'edat, residents a la Comunitat Valenciana, de forma individual o formant equip, i poden presentar com a màxim tres dissenys.
Tercera. Premis
1. Es concedirà un primer premi i dos accèssits.
2. Es poden concedir mencions especials si la qualitat de les obres presentades i no premiades ho mereixen, a consideració del jurat.
3. L'entrega dels premis es pot realitzar en un acte públic organitzat per la Direcció General de Família i Dona.
Quarta. Condicions tècniques de les obres
1. Els cartells han de ser originals i inèdits.
2. Els treballs poden ser executats per mitjà de qualsevol tècnica o procediment, sempre que siga susceptible de reproducció per mitjans tècnics normals.
3. Les dimensions seran necessàriament de 50 x 70 cm, en disposició vertical.
4. En els cartells i de forma visible ha de figurar la llegenda «8 de Març, Dia Internacional de la Dona», i també prou espai lliure per a inserir els logotips oficials.
5. En queden exclosos els treballs l'autor/a dels quals, el contingut o la presentació no s'ajusten als requisits previstos en esta orde.
Quinta. Presentació de treballs i documentació
1. Els cartells es presentaran sense emmarcar, sobre un suport rígid de paper ploma de 3 o 5 mm que en facilite l'exposició.
2. Les obres es presentaran sense firmar. Cada una anirà acompanyada d'una sol·licitud de participació, degudament omplida, el model de la qual s'hi adjunta com a annex II, amb l'expressió de l'acceptació d'estes bases i a la qual s'assignarà un número de registre.
3. L'apartat C de la sol·licitud (fitxa d'identificació de l'obra), segellat i identificat amb el número de registre assignat, s'apegarà a la part posterior de l'obra presentada.
4. L'apartat B de la sol·licitud (resguard per a l'autor/a), segellat i identificat amb el número de registre assignat, es tornarà a l'autor/a com a justificant de la presentació.
5. L'apartat A de la sol·licitud (fitxa per a la Direcció General de Família i Dona), que inclou les dades personals de l'autor/a de l'obra, segellat i identificat amb el número de registre assignat, s'introduirà en un sobre, en què també es farà constar el número de registre, que quedarà en poder de la Direcció General de Família i Dona. S'hi adjuntarà:
a) Autorització expressa (marcant la casella corresponent) a la Conselleria de Benestar Social perquè comprove les dades d'identitat de la persona sol·licitant per mitjà del sistema de verificació de dades d'identitat, tal com s'establix en el Reial Decret 522/2006, de 28 d'abril. No obstant això:
- Si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a realitzar les actuacions procedents per a aclarir-la.
- Si la persona sol·licitant no presta el consentiment, haurà d'aportar còpia compulsada o autentificada del document nacional d'identitat, passaport o número d'identificació d'estranger, segons siga procedent.
b) Autorització expressa (marcant la casella corresponent) a la Conselleria de Benestar Social perquè comprove les dades de domicili i residència de la persona sol·licitant per mitjà del sistema de verificació de dades de residència, tal com s'establix en el Reial Decret 523/2006, de 28 d'abril. No obstant això:
- Si la persona interessada no presta el seu consentiment, ha modificat el seu empadronament en els dos últims mesos o si el domicili no consta en el sistema de verificació de dades de residència o el que hi figura és diferent del facilitat, ha d'aportar original, còpia compulsada o autentificada del certificat del seu empadronament.
6. En el supòsit de treballs executats i presentats per equips, han de firmar la sol·licitud i acreditar-se totes les persones físiques que el componen.
Sexta. Termini i lloc de presentació
1. El termini de presentació començarà l'endemà de la publicació d'esta orde en el Diari Oficial de la Comunitat Valenciana i finalitzarà el 23 de gener de 2013.
2. Els cartells originals i la documentació que s'hi adjunta es presentaran en qualsevol de les seus de la Direcció General de Família i Dona d'Alacant (av. d'Òscar Esplà, núm. 33-35, 03716), Castelló de la Plana (c/ Ensenyament, núm. 10, 12910) o València (c/ Nàquera, núm. 9, 46713), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sèptima. Resolució del concurs
1. La competència per a resoldre esta convocatòria correspon a la persona titular de la Direcció General de Família i Dona, per delegació de la persona titular de la Conselleria de Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria (DOCV 5967, 04.03.2009), amb el veredicte vinculant previ del jurat, una vegada examinats els treballs presentats.
2. El jurat serà nomenat i presidit per la persona titular de la Direcció General de Família i Dona o la persona que designe per a substituir-la, i estarà integrat, a més, per quatre vocals, el procés de designació dels quals se expressa a continuació:
- Degà/ana de la Facultat de Belles Arts de la Universitat Politècnica de València, o la persona que designe per a substituir-lo/la.
- Secretari/ària autonòmic/a competent en matèria de cultura o la persona que designe per a substituir-lo/la.
- Un/a representant de les galeries d'art designat/ada per la Direcció General de Família i Dona.
- Un/a crític/a d'art designat/ada per la Direcció General de Família i Dona.
També formarà part del jurat un/a tècnic/a de la Direcció General de Família i Dona, designat/ada per esta, que actuarà com a secretari/ària del jurat, amb veu i sense vot.
3. La identitat de les persones que componen el jurat es farà pública al tauler d'anuncis de la Direcció General de Família i Dona abans de l'expiració del termini de presentació de sol·licituds.
4. En la valoració de les obres presentades el jurat tindrà en compte:
- El valor representatiu del Dia Internacional de la Dona.
- La qualitat artística.
- L'originalitat.
5. El jurat queda facultat per a resoldre qualsevol incidència que puga presentar-se en el transcurs de les deliberacions i la seua decisió, que s'adoptarà per majoria simple, és inapel·lable.
6. El jurat pot proposar deixar desert qualsevol dels premis mitjançant un acord motivat.
7. L'acta reflectirà exclusivament el primer premi, els dos accèssits i, si és el cas, les mencions especials que s'atorguen a les obres presentades i no premiades i la motivació quan es propose deixar desert algun dels premis.
8. El jurat elevarà proposta de resolució a la persona competent per a resoldre.
9. La decisió del jurat i la resolució de la convocatòria es faran públiques.
Octava. Exhibició i drets sobre els cartells
1. Una selecció dels treballs presentats es podrà exposar al públic, si així es creu convenient, als locals de la Direcció General de Família i Dona o al lloc que s'arbitre per a esta finalitat les dates prèvies al 8 de març, sense necessitat d'autorització expressa dels / de les seus/seues autors/res.
2. Els cartells premiats seran cedits pels / per les seus/seues autors/res a la Direcció General de Família i Dona, la qual podrà fer-ne l'ús que estime més convenient, i es reservarà el dret de reproduir-los en el futur, a grandària natural o reduïda, i de distribuir-los, per a la qual cosa queda expressament autoritzada per les persones que participen en esta convocatòria, sense necessitat d'autorització posterior.
3. Els/Les autors/res podran retirar els treballs no premiats des de l'11 fins al 29 de març de 2013 de la seu de la Direcció General de Família i Dona al carrer de Nàquera, número 9, de València. Una vegada transcorregut el termini indicat sense que els/les autors/res els hagen retirat, s'entendrà que renuncien a tots els dret sobre estos i passaran a ser propietat de la Direcció General de Família i Dona, que en podrà disposar lliurement. Si és necessari, la Direcció General de Família i Dona pot inclús emmagatzemar o destruir aquells als quals no s'haja pogut atorgar cap altra finalitat.
Novena. Acceptació de les bases
La participació en esta convocatòria suposa l'acceptació total d'estes bases.
Desena. Publicitat
Es pot fer publicitat d'estes bases per mitjà de la difusió en forma d'extracte i, si és possible, per mitjà de la inserció dels anuncis corresponents en els periòdics de màxima difusió de la Comunitat Valenciana.